<classify> NCHI wanachama wa Jumuiya ya Maendeleo Kusini mwa Afrika SADC, zimedhamiria kuweka mifumo ya kuzuia athari kubwa za majanga na kujenga satelaiti ya pamoja ili kuhifadhi na kudhibiti taarifa za intaneti, zisitoke katika ukanda huo na kwa nchi husika.Hayo yamesemwa Dar es Salaam na Waziri wa Ujenzi, Uchukuzi na Mawasiliano, Isack Kamwelwe alipozungumza na waandishi wa habari baada ya kuzindua Mkutano wa Mawaziri wa nchi 16 za SADC, unaotanguliwa na vikao vya makatibu wakuu na maofisa watendaji wa jumuiya hiyo.Mkutano huo wa siku tano, unafanyika Kituo cha Kimataifa cha Mikutano cha Julius Nyerere JNICC Dar es Salaam.Unajadili sera, miradi, mipango na mikakati ya sekta ya Teknolojia ya Habari na Mawasiliano Tehama, Usafirishaji Uchukuzi, Hali ya Hewa na Mawasiliano.Wote tunakumbuka nchi za wenzetu Zambia, Zimbawe, Malawi, zilipata mafuriko kutokana na mvua kubwa zilizonyesha mwaka jana. Mabadiliko ya hali ya hewa yana taarifa lakini pia huwa na dalili kuna kitu kinakuja, alisema.Kwa kukua kwa teknolojia sasa hivi mnaweza mkapata dalili na mkapeana taarifa ili majanga haya ya kiasili yanapotokea yasilete madhara makubwa kwa wananchi ili waweze kujiandaa, Tanzania ilikuwa ya kwanza kupeleka chakula, dawa. Rais Dk John Pombe Joseph Magufuli alifanya kazi kubwa sana, alisema Kamwelwe.Sasa vikao vyetu hivi, vitapitia hayo matatizo, na kukua kwa teknolojia kutaweza kutupa taarifa mapema tuweze kupunguza madhara. Huu ni mkutano muhimu sana, ajenda mahususi za kutuwezesha kujitegemea kwa kiwango kikubwa wenyewe badala ya kutegemea wenzetu, zitajadiliwa, alisema Kamwelwe.Kuhusu satelaiti alisema, Tunategemea wataalamu hawa watakaa, tunao mainjinia wa kutosha katika nchi zote 16 , tuna vyuo vikuu, vijana wataalam tunataka kuwaunganisha hawa pamoja na kujenga satelaiti.Hatuna satelaiti Afrika ambayo ni ya SADC. Tunataka kufikiria tuwe na baloon tuwe na satelaiti ya pamoja ya nchi 16 ili taarifa tuwe tunapeana sisi wenyewe, siyo kwamba tutaacha kushirikiana na dunia, hapana, lakini tutakuwa tunashirikiana na kuwa na mchango wa nchi za SADC kwamba kuna teknolojia tulizozibuni kama ambavyo mnaona TMA Mamlaka ya Hali ya Hewa Tanzania wamebuni fomula mbili ambazo zinatumika duniani na zimekubalika.Maeneo mengine wataojadili ni usafirishaji wa anga, reli na barabara na kuimarisha miundombinu kwa ajili ya usafirishaji pamoja na kuwezesha upatikanaji wa fedha kujenga miradi inayounganisha nchi hizo kikanda.Akizungumza kwa niaba ya Katibu Mkuu wa SADC, Dk Stergomena Tax, Mkurugenzi wa Miundombinu wa Sekretarieti ya jumuiya hiyo, Mapolao Mokoena, alisema jumuiya hiyo iliongeza vifaa kwa nchi zilizoathirika kwa majanga, Zimbabwe, Msumbiji na Comoro.Alisema mikutano ya watendaji na wataalamu wa SADC inayoendelea kabla ya mkutano wa mawaziri wa sekta hizo, inachambua namna ya kuifanya jumuiya hiyo kusonga mbele kiuchumi kwa kuwa na mifumo ya Tehama, hali ya hewa, usafirishaji na ujenzi wa miundombinu bora na itapeleka mapendekezo makini kwa mawaziri.Alishukuru kwa makaribisho na uendeshaji mzuri wa Mkutano wa 39 wa Wakuu wa Nchi na Serikali wa SADC uliofanyika Dar es Salaam Agosti 17 na 18 mwaka huu na kuitaka nchi ya Msumbiji inayopokea kijiti cha uongozi mwakani, kufanya vizuri kama Tanzania.Awali, Kamwelwe aliwakaribisha wageni kutoka nchi hizo 16 na kuwashauri wahakikishe hawaondoki Tanzania bila kutembelea Kisiwa cha Zanzibar ambacho ni maarufu kwa kilimo cha karafuu, Mlima mrefu Afrika, Kilimanjaro na Mbuga ya Wanyama ya Serengeti kujionea uzuri wa Tanzania.  <topic>: kitaifa 